5 gesonde peuselresepte vir kinders | Maroela Media
Wanneer dit by kinders kom, is dit baie moeilik om streng te wees oor dit wat hulle eet. Hulle gaan altyd iets soeterigs of effens lekkerder as ŉ wortelstokkie met ŉ doopsous wil hê. En ons almal weet dat hulle eerder die pakkie aartappelskyfies in die kas sal eet as daar nie ŉ ander opsie is nie.
Maroela Media het vroeër idees vir vinnige, gesonde peuselhappies vir kinders gegee. Hierdie resepte kan jy met min voorbereiding gebruik, veral as die honger knaag en jy op jou voete moet dink.
Die volgende resepte verg ŉ bietjie meer voorbereidingstyd vooraf. Dit is ŉ goeie idee om hierdie resepte oor ŉ naweek of op ŉ dag met genoeg tyd tot jou beskikking voor te berei en dit dan te hou vir gedurende die week, sodat die kinders iets gesonds het om te eet. Hierdie peuselhappies werk ook perfek vir die kosblik!
Piesang-muffin (Foto: Yummy Toddler Food.com)
Hierdie gesonde muffin bevat geen suiker nie en word gemaak van veselryke hawermout en volgraanmeel. Vir ŉ nog meer aanloklike opsie kan jy sjokoladesplinters bo-op elkeen sprinkel voor jy dit bak.
Spek-, kaas-en-broccolikoekies (Foto: Maroela Media)
Hierdie koekies versteek die broccoli so goed, jou kinders sal nie eens weet hulle eet groente nie. Braai dit in min olie om die vetinhoud te verminder. Jy kan ook die helfte van die koekmeel met patat of aartappel vervang vir ŉ meer natuurlike peuselhappie.
Tuisgemaakte energiestafies (Foto: Minimalist baker.com)
Energiestafies is, soos wat sy naam sê, hoog in energie (lees hoog in kilojoules). Al die bestanddele is wel goeie bronne van energie en bied ŉ mens meer as net leë kilojoules. Elke bestanddeel het bykomende voordele, wat hierdie stafies ŉ lekker peuselhappie maak wanneer jou kind ŉ aktiewe dag gaan hê.
Vinnige fop-quiche (Foto: Maroela Media/ Janie Monsieur)
Jy kan enige groente insit waarvan jou kinders hou, en hierdie muffin-quiches in die yskas hou vir wanneer hulle honger raak. Dit word maklik in ŉ muffinpan gebak en verg baie min moeite.
Energieblokkies (Foto: Maroela Media)
Hierdie blokkies bevat geen verfynde suiker nie, slegs heuning. Dit is eenvoudig om te maak en kan lank vars bly.
Deel van: Gesondheid, Koolstoof, Ouerskap